קהילת המודיעין האמריקאית

קהילת המודיעין האמריקאית (באנגלית: United States Intelligence Community; בראשי תיבות: IC) הוא גוף המורכב מ־16 ארגונים האחראים על מודיעין צבאי, ריגול ותכנון צבאי. הגוף הוקם ב-4 בדצמבר 1981 על ידי הנשיא רונלד רייגן.

בראש קהילת המודיעין האמריקנית עומד מנהל המודיעין הלאומי (DNI - Director of National Intelligence), שהוא יועץ המודיעין הבכיר של הנשיא. מנהלת המודיעין הלאומי היא אווריל היינס.

מטרה
קהילת המודיעין הוקמה על-מנת לספק שיטה ישירה לגופי המודיעין השונים לחלוק מידע, לתאם פעילות ולבטל יתירות. על קהילת המודיעין הוטלו שש משימות עיקריות:
 איסוף מודיעין הנדרש לנשיא ארצות הברית, למועצה לביטחון לאומי, מזכיר ההגנה, מזכיר המדינה ולגופים נוספים ברשות המבצעת, לצורך ביצוע המשימות המוטלות עליהן.
 הפקה והפצה של מודיעין.
 איסוף מידע אודות פעילויות שירותי מודיעין זרים, טרור בינלאומי, הברחת סמים ופעילויות עוינות אחרות המכוונות כנגד ארצות הברית על ידי מדינות זרות, ארגונים, אנשים וסוכניהם, ומניעה והגנה כנגדם.
 פעילויות מיוחדות
 פעילויות מנהלתיות בתוך ארצות הברית ומחוצה לה הנדרשות לביצוע פעילות הארגונים.
 פעילויות מודיעין אחרות אשר הנשיא עלול להורות מפעם לפעם.

מבנה
קהילת המודיעין מדווחת למנהל המודיעין הלאומי, ומנהל המודיעין הלאומי מדווח ישירות למועצה לביטחון לאומי ולנשיא.

סוכנויות חברות
קהילת המודיעין האמריקנית מונה כיום 17 סוכנויות ומשרדים במספר מחלקות ורשויות מבצעות:
 סוכנויות עצמאיות
 סוכנות הביון המרכזית (CIA - Central Intelligence Agency)
 סוכנויות במחלקת ההגנה
 מודיעין הצבא  (Army Intelligence)
 חיל האוויר ה-16 של ארצות הברית (Sixteenth Air Force)
 מודיעין חיל הנחתים האמריקני  (Marine Corps Intelligence Activity)
 סוכנות הביון של משרד ההגנה האמריקני (DIA - Defense Intelligence Agency)
 הסוכנות הלאומית למודיעין חזותי וגאוגרפי (NGA - National Geospatial-Intelligence Agency)
 משרד הסיור הלאומי (NRO - National Reconnaissance Office)
 הסוכנות לביטחון לאומי (NSA - National Security Agency)
 משרד מודיעין הצי (ONI - Office of Naval Intelligence)
 ספייס דלתא 7  (Space Delta 7)
 סוכנויות במחלקת האנרגיה
 משרד המודיעין
 סוכנויות במחלקה לביטחון המולדת
 מודיעין משמר החופים
 המשרד למודיעין ומחקר
 סוכנויות במחלקת המשפטים
 מנהל המודיעין של לשכת החקירות הפדרלית (FBI - Federal Bureau of Investigation)
 המשרד למודיעין ביטחון לאומי של המנהל לאכיפת הסמים (DEA - Drug Enforcement Administration)
 סוכנויות במחלקת המדינה
 הלשכה למודיעין ומחקר
 סוכנויות במחלקת האוצר
 המשרד לטרור ומודיעין פיננסי

פיקוח פרלמנטרי
קהילת המודיעין האמריקנית נמצאת תחת פיקוח הוועדה הקבועה למודיעין של בית הנבחרים, והוועדה הקבועה למודיעין של הסנאט.

הרפורמה
מבנה קהילת המודיעין השתנה משמעותית לאחר ביצוע הרפורמה בדצמבר 2004.

לפני ה-21 באפריל 2005, עמד בראש הקהילה מנהל הביון המרכזי (DCI - Director of Central Intelligence), אשר כיהן גם בתפקיד ראש סוכנות הביון המרכזית (CIA).

במקום מנהל הביון המרכזי (DCI), נוצר תפקיד חדש המכונה מנהל המודיעין הלאומי (DNI). מנהל המודיעין הלאומי אחראי על כלל קהילת המודיעין, ויש לו סמכויות מורחבות על בקרת תקציב של ארגונים הנמצאים תחת האחריות של מזכיר ההגנה. בנוסף, התפקידים של עוזר מנהל הביון המרכזי לאיסוף, עוזר מנהל הביון המרכזי למחקר, ומנהל ביצועי לענייני קהילת המודיעין נכללים כעת במסגרת המשרד החדש של מנהל המודיעין הלאומי.

ראו גם 
קהילת המודיעין הרוסית

קישורים חיצוניים

 

ארצות הברית: ארגונים ממשלתיים
ארצות הברית: צבא וביטחון